description: ДПС даде официално подкрепа на кандидата за президент Пламен Орешарски и отново поиска предсрочни парламентарни избори. ДОСТ пък заяви неискана подкрепа за кандидата на ГЕРБ Цецка Цачева.

title: ДПС иска повече власт и ще се пазари докрай

maintext:
От септември лидерът на ДПС Мустафа Карадайъ говори за предсрочни парламентарни избори.
Фотограф: Георги Кожухаров
"Дневник" попита трима политолози какво значи подкрепата, която ДПС даде официално днес на кандидата за президент Пламен Орешарски и защо движението постоянно настоява за предсрочни парламентарни избори. Те коментираха и неисканата подкрепа, която партията на Лютви Местан ДОСТ заяви за кандидата на ГЕРБ за президент Цецка Цачева.Още в края на своя живот като министър-председател Пламен Орешарски изживяваше своето правителство като правителство на ДПС. От страна на ДПС ходът е хитър - никой няма да гласува за Орешарски освен електорат, който може да бъде мобилизиран директно. След първи тур ДПС ще каже: "Това се наши гласове, Местан нищо не ни взе. Затова на втори тур ще ни договаряте с нас". За ДПС политиката е сергия. И още никой не може да каже кой кандидат ще подкрепи на втори тур.ДПС се готви да изкара силен резултат на президентските избори. Това е и причина да иска предсрочни парламентарни избори. Ерозира ГЕРБ, ерозира и други партии и дайте да ходим на избори! Това е играта на ДПС. Знаят, че са си запазили гласовете.Закачайки се за Цецка Цачева, Лютви Местан иска да каже: "Еди колко си гласа са мои". Той е разбрал, че не може да дръпне гласове от ДПС и иска да каже: "Обръщайте ми внимание, аз продължавам да съществувам".Още от номинирането на Пламен Орешарски за кандидат бе ясно, че това е избор на ДПС. Това се прави, за да може ДПС да мобилизира своите избиратели, да получи висок резултат и да го търгува на втори тур. Самото поставяне на Орешарски за кандидат е индикация, че на втори тур ДПС ще ориентира подкрепата си наляво - към Румен Радев. Целта сега е да се види и да е ясно с колко гласа разполага.ДПС иска предсрочни парламентарни избори, тъй като става ясно, че няма да бъде приета за коалиционен партньор от ГЕРБ в публично качество и идването й на власт може да стане в нова конфигурация след изборите. Например с БСП. Или при конфигурация, в която ГЕРБ няма избор и трябва да направи коалиция с ДПС.Местан няма кого да подкрепи освен Цецка Цачева. Би могъл да подкрепи кандидата на Реформаторския блок, но подкрепата може да се тълкува като сближаване с партията на Касим Дал. Ако ДОСТ се самодефинира като проатлантическа партия, единствената възможност е да подкрепи Цачева.ДПС не може прекалено дълго да стои извън властта. С искането си за предсрочни парламентарни изброи май иска да върви към повече власт. Освен това движението иска да покаже, че е по-силно от партията на Лютви Местан ДОСТ, от която вече бяха при Ердоган.ДПС говори за предсрочни парламентарни избори, откакто смениха Местан, макар че на бизнес ниво си работи добре с ГЕРБ.Сега трябва да видим на кое място ще завърши Пламен Орешарски на първи тур. ДПС е в състояние да реши тези избори и в двете посоки: подкрепяйки единия на балотаж, може да даде гласове и на другия - от националисти. Има две оси на противопоставяне на президентските избори - дясно-ляво и националисти-ДПС.За ГЕРБ не е добре да получава подкрепа от ДОСТ. В очите на мнозина ще бъде компрометиращо.


description: Българският тенисист скочи с още две места и вече е 18-и, като има 1990 точки.

maintext:
Българският тенисист игра във финала в Пекин, но загуби от Анди Мъри
Начело в ранглистата остава Новак Джокович, следван от Мъри и Стан Вавринка. Единствената промяна в челната десетка е, че Кей Нишикори измести Надал от четвъртото място. "Вече мисля за турнира в Шанхай. Надявам се, че ще продължа във възходяща линия до края на годината", каза Димитров след финала Начело в ранглистата остава Новак Джокович, следван от Мъри и Стан Вавринка. Единствената промяна в челната десетка е, че Кей Нишикори измести Надал от четвъртото място.
Българският тенисист Григор Димитров продължи възхода си в световната ранглиста. Той скочи с още две места и вече е 18-и, като има 1990 точки.Миналата седмица Димитров се представи отлично и игра във финала в Пекин . В спора за титлата обаче българинът не успя да се справи с олимпийския шампион Анди Мъри.Хасковлията изигра силни мачове, като отстрани и Рафаел Надал . За него това беше първа победа срещу носителя на 14 титли от Големия шлем.

fasttext_language: bg


title: Сириецът, заподозрян за тероризъм в Германия, се обеси

maintext:
Сирийският имигрант Джабер Албакр, който е заподозрян в планиране на бомбен атентат срещу летище в Берлин, се е самоубил в болничната част на център за задържане на арестанти в Лайпциг, съобщи министерството на правосъдието на провинция Саксония.
Няма подробности как 22-годишният мъж, пристигнал миналата година, е успял да отнеме живота си, след като е бил под постоянно наблюдение заради опасност от самоубийство и гладна стачка. Според държавната агенция ДПА той се е обесил в килията си.
Сириецът бе подозиран, че подготвя нападение, подобно на това, в което през миналия ноември в Париж загинаха 130 души и 32 души в Белгия през март.
Двама негови сънародници го заловиха в понеделник в апартамента си в Лайпциг и уведомиха полицията.


title: Хиляди румънци отбелязаха година от пожара, който уби десетки души в нощен клуб

maintext:
Фотограф: Inquam Photos
Над 4000 души, носещи цветя и свещи, се събраха пред клуб Colective. Улиците наоколо са покрити с предизборни плакати за парламентарния вот на 11 декември, на който не се очаква нито една партия да събере мнозинство.
Статуя, изобразяваща ангел, който носи в небесата душите на загиналите в клуба.
Фотограф: Inquam Photos
Хиляди румънци излязоха на мълчалива демонстрация в Букурещ, за да отбележат една година от пожара, който избухна в нощен клуб и уби 64 души миналата есен.Трагедията доведе до масови протести и до оставката на предишното правителство , припомня агенция "Ройтерс". Технократският кабинет, който пое управлението миналия ноември, положи усилия да повиши прозрачността в държавата. Институциите бяха задължени да разпространяват разходите си всеки месец, а информацията за финансираните от Европейския съюз проекти и здравеопазването е публична."Днешната Румъния не е същата като тази отпреди една година", заяви президентът Клаус Йоханис, поставяйки цветя пред клуб Colective. " Длъжни сме да не допуснем тази трагедия да бъде забравена , да я помним, никога да не забравяме невинните, които загинаха тук."Властите установиха, че клубът е бил препълнен и е нямал аварийни изходи, а започналите пожара фойерверки са били предназначени за употреба на открито. Местните власти са му дали лиценз за дейност, а инспекторите по безопасността са позволили той да продължава работа, въпреки че не е бил обезопасен против пожар.По-късно разследване на електронното издание Romania Insider показа, че много от жертвите на пожара са починали заради инфекции, прихванати в болниците. "Много от ранените починаха преждевременно. В нашето отделение повечето загинали бяха заразени с различни бацили", твърди един от лекуващите им лекари пред журналиста Каталин Толонтан "От колегите в други болници знам, че са били в подобна ситуация", казва хирургът, който има 17 години опит в лекуването на изгаряния и работи в специализирана болница в Букурещ. Според него повечето инфекции са се случили около пет дни след приемането на ранените.Пожарът в клуба Colectiv уби 27 души на място , а 33 други починаха в болници, много от тях – повече от седмица след трагедията.


title: Парминдер, който събира Индия в лъжица

maintext:
Фотограф: Димитър Варийски
Статията е част от новия брой на Бакхус, който може да бъде намерен в Inmedio, Relay, CASAVINO, Кауфланд, Билла, Пикадили, Фантастико, OMV. Повече информация вижте тук
Фотограф: Димитър Варийски
Фотограф: Димитър Варийски
Парминдер изстрелва името си като скоропоговорка и преди още да сме се усетили, е подредил току под носовете ни огромен поднос с всякакви специфични индийски подправки, но няма да ги изброяваме, че ще станем досадни. Пак за да избегнем досадата, ще пропуснем историята за слисания Колумб и "откриването на нов път към Индиите".Благодарение на Индия и подправките днес имаме цели два нови континента, но това го знаят всички и май по-интересното е какво прави един индиец в центъра на София. Ами готви. Цветно, ароматно, вкусно – така, както се прави в Индия. Или май не съвсем.Оказва се, че Парминдер съобразява ястията си с европейския вкус и, както сам казва, готви по-скоро "британско индийско". "Тук не идват много индийци. Клиентите са българи и англичани и тази индийска храна е по-добра за тях. Когато идват индийци, го приготвям като за индийци. За българи слагам две щипки люто, за индийците – една супена лъжица."Самият Парминдер не си пада много по лютото, първо, защото е от Северна Индия, където не ядат толкова пикантна храна за разлика от южните региони, и, второ, защото след 10-12 години в Европа вкусът му се е попроменил. Даже признава, че има някои българи, които го смайват с количеството люто, което ядат."Най-лютото в менюто ни е фаал и много хора си го поръчват. Даже понякога ги питам как го ядат, защото аз например не мога. Ако трябва да го опитам, след като съм го сготвил, после няма да мога да опитам нищо друго."Може би заради това една от любимите му традиционни индийски подправки е кашмири чили. То е с много наситен червен цвят, но не е толкова люто и има мек вкус. А ако трябва да избере едно ястие, при всички положения ще е пиле джалфрези – пилешки късчета, запържени с нарязан лук, пресни люти чушки, домати, чесън и билки в средно лют сос. Тайната е в специалната масала, която си купува директно от Индия. И в нея има, внимание: кориандър, червени люти чушки, кимион, куркума, сол, черен пипер, листа и семена от сминдух, канела, кардамон, карамфил, индийско орехче, сушена кора от индийско орехче, асафетида.За агнешко или за вегетарианско джалфрези се ползват различни видове масала, "макар че, никой не си поръчва вегетарианско", добавя Парминдер. Към пилето и зеленчуците се приготвя специален грейви къри сос. "Сварявам лук, моркови, домати, картофи, зелени чушки и половин лимон. Смесвам кориандър, кимион, мадрас масала, която правя аз, куркума и червен пипер и от целия микс слагам една голяма лъжица. Горе-долу толкова сол и още толкова куркума. После пасирам, оставям на огъня за още пет минути и ето ти къри сос – Индия в лъжица."


description: Сайтът "Бивол" разпространи нов запис на разговорите между бившият председател на Софийския градски съд Владимира Янева и бившият съдия Румяна Ченалова и трети мъж, адвокат Момчил Мондешки.

title: "Яневагейт" навлиза в нов сезон: Кой предлага помощ на Янева

maintext:
Владимира Янева и Румяна Ченалова
"Имаш ли нужда от подкрепа, какво да пускам?"
"Викам, ако искаш пусни само че съм депозирала писмено становище и няма да ходя. Ивайло Крачунов хиляда пъти сутринта ми звъня, аз не съм му вдигнала. И така." От записа се разбира, че след като получава съобщението от Венелина, Янева й се обажда "като на приятел, не като на журналист".
Разследването беше образувано срещу неизвестен извършител
за използване на незаконно техническо средство за "негласно събиране на информация", т.е. срещу лицето, което е направило записите. От разговорите, които се появиха за пръв път през есента на 2015 година, има данни за търговия с влияние, за намеса по проверки и в кадровата дейност на ВСС. Призив записите да бъдат проверени отправяха бившият правосъден министър Христо Иванов, председателят на ВКС Лозан Панов, а случаят влезе и в доклада на Европейската комисия. Ченалова потвърди за водените разговори, а Янева обяви, че не си спомня.
Записите са правени в началото на 2015 г. по времето на скандалите в Софийския градски съд и обвиняването на Владимира Янева за разрешенията, дадени по делото "Червей". Новият епизод конкретно е от деня - 19 февруари, в който Янева беше временно отстранена по предложение на Цацаров. Димитър Петров от антикорупционното звено към Софийската градска прокуратура е спрял разследването за изтеклите записи заради липсата на човека, направил записите.за използване на незаконно техническо средство за "негласно събиране на информация", т.е. срещу лицето, което е направило записите. От разговорите, които се появиха за пръв път през есента на 2015 година, има данни за търговия с влияние, за намеса по проверки и в кадровата дейност на ВСС. Призив записите да бъдат проверени отправяха бившият правосъден министър Христо Иванов, председателят на ВКС Лозан Панов, а случаят влезе и в доклада на Европейската комисия. Ченалова потвърди за водените разговори, а Янева обяви, че не си спомня.Записите са правени в началото на 2015 г. по времето на скандалите в Софийския градски съд и обвиняването на Владимира Янева за разрешенията, дадени по делото "Червей". Новият епизод конкретно е от деня - 19 февруари, в който Янева беше временно отстранена по предложение на Цацаров.
е предупреждавал Владимира Янева за предстоящото й отстраняване. Това обаче отново е повторено от Янева в изтеклите нови записи.
Няколко месеца, след като институциите се опитаха да покрият скандала с изтеклите записи между бившият председател на Софийския градски съд Владимира Янева и бившият съдия Румяна Ченалова и трети мъж, адвокат Момчил Мондешки, сайтът "Бивол" разпространи пореден епизод от разговорите.В него Янева разказва как, след като разбира от главния прокурор Сотир Цацаров, че той ще поиска отстраняването й, получава "хиляди обаждания" от Венелина (в записа не се посочва фамилия), която я пита:Крачунов по това време (началото на 2015 година) беше главен редактор на ПИК.Пред "Дневник" Румяна Ченалова заяви, че си спомня за разговора, който е бил в деня, в който ВСС е гласувал временното отстраняване на Янева. По думите й става въпрос за главния редактор на вестник "24 часа". Гочева заяви, че няма да коментира "Бивол". Не е известно защо точно сега отново се появяват записите. Скоро след като във Висшия съдебен съвет започна проверка по случая, я приключи заради липса на нарушение на етичния кодекс.През юли "Капитал" съобщи, че прокурор В хода на проверките той на няколко пъти отричаше, чеИ мислех само да мина да подпиша СРС-та и да свърша квот’ има и да ви видя вас и после да ходя да си оправям багажа и да пътувам. И вече като стана тоя калабалък (с искането за отстраняването й) Щото той главният прокурор ми звънна снощи много късно. То беше към 7-8 часа, той беше още в работата, той ми звънна от вътрешния. И вече като видях целия калабалък", разказва Янева.


description: За разлика от спортния директор на "Левски" - Станислав Ангелов, Топузаков се изказа по-ласкаво за Петрович, който при напускането си отправи сериозни обвинения към клуба.

title: Топузаков прие предизвикателството: Имаме сили за титлата

maintext:
Бившият защитник на "Левски" иска да се докаже на "Герена" и като треньор
[LAP.bg]
Новият треньор на "Левски" Елин Топузаков призна, че назначението му е най-голямото предизвикателство в кариерата му, но той има амбицията да се справи с него.По-рано днес ръководството на сините обяви, че той ще наследи до Нова година на поста Люпко Петрович, който изненадващо напусна през уикенда."Приемам отправеното ми предизвикателство и вярвам, че няма да се окажа само временен вариант. Аз съм амбициозен човек и е нормално да имам такова желание.Преди години, когато бях на 17, мечтата ми бе да заиграя и да се утвърдя в състава на "Левски", да стана титуляр и да оставя диря. Сега отново мечтая да се докажа тук, но вече като треньор", заяви бившият защитник.За разлика от спортния директор на "Левски" - Станислав Ангелов, Топузаков се изказа по-ласкаво за Петрович, който при напускането си отправи сериозни обвинения към клуба "Благодарен съм на Люпко Петрович, тъй като ми помогна много през тези пет месеца, в които бяхме добър екип. Показа ми много тънкости. На раздяла Петрович ни пожела успех с Асен Букарев в борбата за титлата, към която сме се устремили. Каза, че по негово мнение, ние сме готови. Наясно съм, че ни очакват тежки битки, но всички сме убедени и дълбоко вярваме, че може да постигнем целта си в края на сезона", каза още Топузаков.


description: Библиотеката ал Карауин в бившата мароканска столица Фез, основана от през IX в. от жена, съхранява някои от най-редките и древни ръкописи в света.

title: Най-старата библиотека в света дигитализира напълно архива си

maintext:
Препис на Корана от IX в. върху кожа - най-стария артефакт в библиотеката Ал Карауин.
Мароканска библиотека от IX век, смятана за най-старата в света, ще дигитализира напълно архивите си, за да ги направи достъпни за широката публика, предаде "Ройтерс"."Ал Карауин" в бившата мароканска столица Фез съхранява някои от най-редките и древни ръкописи в света, които до този момент бяха достъпни предимно за музейни работници. Тя е част от едноименния комплекс, който включва още джамия и университет - също най-старото висше училище в света.И трите са основани от жена - Фатима ал-Фихри, дъщеря на богат тунизийски търговец. Сега, 12 века по-късно, библиотеката ще бъде цялостно реконструирана под ръководството на друга жена - мароканско-канадският архитект Азиза Шауни.Част от проекта е и новата лаборатория, който работи по дигитализацията на близо четирите хиляди архивни единици с помощта на Италианския институт по компютърна лингвистика.Доскоро мароканските власти не бяха убедени, че трябва да публикуват онлайн древните ислямски документи, съхранявани в "Ал Карауин". Сега обаче е решено това културно наследство да стане достъпно за целия свят, обяви италианският специалист Вито Пирели.До момента са сканирани около 20% от документите, като апаратите също така идентифицират дупки и други несъвършенства на ръкописите, които ще бъдат реставрирани. Дигиталният център е част от течащия цялостен ремонт на библиотеката, която ще приема читатели отново от 2017 г.


description: Изгражда се западното платно на моста при с. Казичене, който е част от Източната дъга (ИД) на Софийски околовръстен път (СОП)...

title: Строителство на моста на СОП при с. Казичене от дрон

maintext:
1/5 снимки в галерията Един репортаж от 23.10.2016 на Дроньо 5.0., купен със средства на 88 членове на форума SkyscraperCity от цял свят.
Изгражда се западното платно на моста при с. Казичене, който е част от Източната дъга (ИД) на Софийски околовръстен път (СОП). Десетилетия се използваше само източната половина на моста. След изграждането на това изключително важно за ИД съоръжение се очаква цялостното преасфалтиране на източната дъга. Беше обещано да се изпълни до края на тази година, но най-вероятно ще стане през следващата.
Видео
Повече снимки и дискусии
На снимката:
Северната част на моста.
*Снимките са от север на юг.
Фотограф: chevyvolt


description: Бизнесмоделът на "Линк енд ко" разчита на персонализирано обслужване, пълна дигитализация и свързаност с околния свят.

title: Китайската "Джили" и "Волво" ще променят автомобилния свят с нова марка

maintext: Китайският производител на автомобили "Джили ауто груп" (Geely Auto Group) и притежаваната от концерна шведска луксозна марка "Волво" пуснаха концептуален автомобил, който бележи лансирането на нова автомобилна марка. "Линк енд ко" (LYNK & CO) има амбицията да промени правилата в автомобилната индустрия.Моделите на компанията ще се проектират в Швеция, като бизнесмоделът разчита на персонализирано обслужване, пълна дигитализация и свързаност с околния свят. Плановете са автомобилите на "Линк енд ко" да не се продават в дилърства, а онлайн и на щандове в ключови търговски обекти.Освен това ще има опции не само за придобиване, но и за наемане и споделяне. Според предварителните разчети, липсата на дилърства ще намали цената на всеки автомобил с около 25%. Амбициите на "Линк енд ко" са колите да се взимат за сервизиране от адреса на клиента и да се връщат там след обслужване.Промяна се предвижда и по отношение на нивата на оборудване. Новият автомобилен бранд ще залага на добре екипирани коли с фиксирана цена, като всеки купувач ще може да си добави пакети с допълнителни глезотийки."Автомобилите на "Линк енд ко" ще са премиум, но достъпни, а основната им задача е да опростят всички аспекти около една кола - покупка, притежание, използване и обслужване", коментира вицепрезидентът на компанията Ален Висер.Плановете на "Линк енд ко" са да пусне първите си модели в Китай през 2017 година, като след това марката ще навлезе в Китай и САЩ.Първият автомобил на "Линк енд ко" за момента е прототип в класа на кросоувърите. Предвижда се разширяване на гамата с хечбек и седан.В дизайна на "Линк енд ко 01 концепт" могат да се открият влияния от китайския и европейския стил. Основният стремеж е бил колата да изпъква на фона на останалите и да се хареса на купувачите в цял свят.Кросоувърът използва платформата CMA (Compact Modular Architecture), на която ще бъдат изградени новите компактни модели на "Волво" и "Джили". Специално внимание се обръща на свързаността на автомобила, като всяка кола ще има и своя облак, където ще се складира цялата нужна на водача информация.Предвижда се достъп до колата чрез дигитален ключ и разработването на много приложения за нея. Целият софтуер ще е с отворен код, така че по него да могат да се правят подобрения от собственика."Линк енд ко 01" има амбициите и да е сред най-сигурните автомобили в света. За целта колата ще бъде оборудвана с набор системи за сигурност. Сред тях са сигнализация за опасно приближаване към предното превозно средство или пешеходец, автономно спиране, при риск от катастрофа, адаптивен круиз контрол, сигнализация за неволно напускане на избраната лента на движение и предупреждение за превозно средство в мъртвата зона на огледалата.Автомобилът ще се предлага с гама от ултраефективни бензинови и дизелови двигатели, както и версии на ток. Те ще се комбинират със седемстепенна автоматична трансмисия с двоен съединител.


title: Още 20 млн. лв. са отпуснати за оградата на границата с Турция

maintext:
Тази статия е част от темата "Бежанците"
Фотограф: Надежда Чипева
Правителството предостави 20 млн. лв.
на областните администрации в Бургас, Хасково
и Ямбол за изграждане на възпрепятстващо
съоръжение по българо-турската граница. Допълнителният разход е по
бюджета на
Министерския съвет, съобщи правителствената пресслужба.
Съоръжението е от изключително
значение за противодействие на нарастващия през последните години
миграционен натиск по българо-турската граница и цели опазване на
държавната граница и овладяване на бежанската вълна, се казва в съобщението.
Оградата, чието строителство започна през 2014 г., до началото на лятото струваше над 100 млн. лв.
неотложни мерки, свързани с присъединяването на страната към Шенгенското пространство кабинетът отпусна други 407 хил. лв. С тях ще се извършат
и оборудване на детски ясли и детски градини, както и за инфраструктурни ремонти общини ще получат 700 хил. лв., р
Заспешни ремонти на сгради на гранично-полицейски участъци и ГКПП, ще се осигури поддръжка на мобилни и рентгенови устройства, доставка на комуникационна техника. Парите са от преструктуриране на разходи в централния бюджет.За археологически разкопки край село Изворово в община Харманли ще бъдат предоставени 50 хил. лв., за ремонтиазчетени са и 20 хил. лв. за издръжка на Държавната агенция за българите в чужбина.


description: "Вярвам, че има периоди в живота, когато е по-лесно да се живее на бавни обороти. Но колкото повече хора разчитат на теб, толкова по-трудно е това да се случи.", казва Тенко Николов

title: Тенко Николов за отговорностите и нежеланието да спреш, когато заниманията ти са смислени

maintext:
Тенко Николов е един от основните хора, движещи SiteGround - IT компания, предлагаща уеб хостинг услуги и обявена за най-добър работодател за 2015 г. от "Аон България".
Какво за вас е "бавен начин" на живот?
Успявате ли да живеете бавно?
Как си почивате? Как успявате на намалите оборотите?
Вашето място за бягство?
Идеалът ми за "бавен живот" е да си толкова безгрижен и така да те понесе безвремието, че да не можеш да кажеш с точност кой ден от седмицата е всъщност. Да можеш да отпочинеш напълно, да помислиш спокойно или да поспиш следобед.Вярвам, че има периоди в живота, когато е по-лесно да се живее на бавни обороти. Но колкото повече хора разчитат на теб, толкова по-трудно е това да се случи. И понеже отговарям за компания с над 300 служителя от една страна, и за семейство с малко дете и голямо куче от друга, в момента не съм в такъв период. Налага ми се да правя по сто неща на ден, да пътувам и да срещам изключително много хора. А когато не работя, и аз, и съпругата ми сме постоянно някъде, само с детето и с кучето или с цяла компания - все правим нещо. А за следващите дни и месеци винаги имаме план. До толкова, че вече се обърквам къде щяхме да ходим и какво щяхме да правим.Все пак виждам промяна от преди няколко години, когато много по-често се натоварвах, особено психически. Обичам да давам всичко от себе си във всяко начинание, с което се захвана. Особено в работата си. Не знаех кога да спра, а и честно казано, не исках да спирам, тъй като виждах, че нещата, които правя, са смислени и това ми носеше задоволство. В един момент обаче усетих, че не съм вече на двайсет и цялото това напрежение започва да има своето отражение. И така съзнателно реших, че трябва да се забавят оборотите от време на време. Сега вече има моменти, в които искам да спра и го правя.Има много неща, които ме карат да се чувствам отпочинал. Едно от тях е тенисът. Обичам да играя и го правя редовно. Също така, когато мога, посещавам на живо някой силен турнир, като мастърса в Лондон или Ролан Гарос. През зимата карам сноуборд. Чета книга винаги, когато имам време. На Kindle-a ми ме чакат поне пет заглавия, които искам да прочета скоро. Много обичам да пътувам и особено да шофирам. Дай ми волан и виещ се планински път и не ме търси повече!Лятото обичам да бягам със семейството си и с приятели на море. Напоследък най-често в Гърция. Със съпругата ми гледаме да изкарваме колкото се може повече време там – ние си почиваме, а детето се забавлява. Избираме предимно къмпинги или места с много природа, малко хора и отворени за присъствието на големи домашни любимци. Тази година за пръв път плавахме с катамаран – пак в Гърция. И това бе страхотна почивка! Зимата бягам да търся пудра, която да разцепя с борда.Пътуването е начин да избягаш от напрегнатото ежедневие, но най-хубавото място за почивка всъщност е вкъщи. Обичам да си направя чаша хубаво еспресо и да стоя на двора и да гледам планината. Особено когато любимия човек е до мен, а детето и кучето тичат около нас.


title: До 2 години ще заработи модерният циклотрон на БАН, който стои на склад от януари

maintext:
Архивен кадър от Института за ядрени изследвания и ядрена енергетика на БАН
Фотограф: Валентина Петрова
До две години се очаква да заработи новият модерен циклотрон в Института за ядрени изследвания и ядрена енергетика на БАН. Апаратурата за него беше изработена и доставена у нас през януари 2016 г. и още тогава се обяви началото на строежа на специалната сграда, в която ще се помещава, а планът беше да заработи от 2017 г. Днес след посещение на премиера Бойко Борисов на мястото обаче стана ясно, че все още предстои обявяването на обществена поръчка за строежа, а парите за него - 3 млн. лв. - бяха отпуснати вчера от Министерския съвет.Апаратурата, с която ще се произвеждат изотопи за диагностика и лечение на онкоболните в България и евентуално съседни страни, беше купена с 6 млн. лева - с дарения от 3 млн. лв. от Американския департамент по енергетика и 2 млн. лв. от АЕЦ "Козлодуй" (направени през 2012 г.) , и 1 милион от бюджета на Министерството на образованието и науката. С новите 3 млн. от правителството вече може да започне и същинското изграждане на съоръжението."Отпуснахме средствата, за да може бързо да се направи обществената поръчка, да се намери строител на специализираната сграда и циклотронът да заработи. Сега, за по-малко от 10 млн. лв. ще имаме фантастично съоръжение", каза Борисов при посещението си, цитиран от БТА."Това си е една мини ядрена централа. Да напомня само, че десетилетия наред изотопите за лечение на онкоболните идваха от Унгария и Чехия със самолети, разпадаха се половината по пътя дотук, а хората, които ги чакаха, не знаеха дали последните ще имат достатъчно силни изотопи. Направете сметка колко пара е изтекла от България и колко народ е загинал, чакайки в мъки и от нерви", отбеляза министър-председателят, цитиран от БНР.Новият циклотрон ще е в София, в съседство на стария мини изследователски реактор на БАН, строен през 1956 г. Съоръжението ще позволи у нас да се произвеждат изотопи за лечение на хиляди онкоболни и да задоволи нуждите на всички PET-скенери в страната, но също и да се обучават студенти и да се извършват модерна изследователска дейност. Ускорителят на частици ще е най-модерният на Балканите и Институтът по ядрена енергетика има амбицията, след като заработи, българските изотопи да се предлагат и в Сърбия, Македония и Гърция.


description: Дончев уточни, че ще бъдат отпуснати допълнителни средства, за да бъдат изпълнени новите разпоредби в Изборния кодекс, които предвиждат да отпадне ограничението от 35 секции за страните в Евросъюза.

title: Томислав Дончев не изключва хакерски атаки на изборите

maintext:
Фотограф: Анелия Николова
Хакерски атаки по време на президентските избори са напълно възможни. Това предположение направи вицепремиерът Томислав Дончев пред БНТ. По думите му няма страна в света, която може да бъде сигурна и защитена от подобни атаки.Като пример той даде САЩ, където преди няколко дни цялото Източно крайбрежие е останало без интернет заради проблеми на компания, занимаваща се с хостинг.Дончев добави, че провеждането на президентските избори вече доближава сложността на провеждането на парламентарните такива. "Все пак механиката е много по-проста и не очаквам големи проблеми по време на вота", увери вицепремиерът.Той уточни, че ще бъдат отпуснати допълнителни средства, за да бъдат изпълнени новите разпоредби в Изборния кодекс, които предвиждат да отпадне ограничението от 35 секции за страните в Евросъюза. Дончев прогнозира, че няма да има подобни сцени като в "Арена Армеец" на предните избори. Тогава стотици членове на СИК бяха затворени в залата повече от 36 часа заради проблем с предаването на протоколите.Относно активизирането на прокуратурата в последната седмица по казуса с АЕЦ "Белене" вицепремиерът обясни, че това е нещо напълно нормално. Към момента с обвинения за неизгодни сделки по проекта са двама бивши директори на НЕК - Мардик Папазян и Любомир Велков, както и двама бивши министри на енергетиката - Петър Димитров "Ще има пропилени милиарди обществени пари по този проект и е в реда на нещата да се потърси отговорност от виновниците за това", добави Дончев.


title: "Човек" или как да обикнем хората

maintext:
Ян Артюс-Бертран
Тексът е от портал "Култура" От 3 до 21 октомври "Кинофабрика" показва поредица от документални филми за големите имена в съвременната фотография, озаглавена "Киното снима снимки". Специален гост на фестивала бе известният френски фотограф Ян Артюс-Бертран.Ян Артюс-Бертран представи на 5 октомври в кино "Одеон" своя мащабен проект "Човек". Филмът е колекция от лични истории и снимки на съвременния свят, срещащи ни лице в лице с Другия.Ян Артюс-Бертран (роден 1946 г.) е известен френски фотограф, репортер и природозащитник. Президент е на фондацията GoodPlanet. Прочут е с аерофотографията си и кадрите "от птичи поглед", заснети от балони. Става световно известен с книгата "Земята отвисоко", която се превръща в бестселър и е продадена в над 3 млн. екземпляра.- За мен този проект е много важен, макар може би да не е най-доброто, което съм правил. Не го казвам от скромност или смирение. Просто филмирах хората и показах красотите на света. Нищо не е измислено. Аз съм само "цедката" между всички тези невероятни фрази. Това са наши фрази, защото ние сме тези, които говорим, а не някой друг. Ето нещото, което много ми се искаше да направя: да говоря за човечност, любов и съвместен живот. Моята обсесия от известно време насам.- Около три години и една година монтаж. Много, много тежка работа.- Разбира се. Как да ви кажа Ще споделя една история. Веднъж, по време на снимки, претърпяхме инцидент с хеликоптер в Африка. Кацнахме в едно село, където с мъка се занимават със земеделие, за да свържат двата края. Там живеят хора, които не продават нищо. Те работят земята си единствено за да се изхранят. Нямат електричество, никакво образование, нищоПрекарах с тях три невероятни дни. Живях при едно семейство. Децата ми разказваха за своя живот, аз им рисувах моя дом. И сериозно се размислих. Защо е така: те мислят само за прехраната си, а аз – как да направя корицата на "Нешънъл джеографик". Животът на тези хора бе толкова белязан от страха от климата, от болестите.Казаното от тях наистина остана в сърцето ми. Бяхме като братя, прекарахме три дни заедно, споделяйки всичко, макар замислите ни да бяха различни. Онова, което научих от тях, ме направи по-интелигентен. Искам да кажа, че трябва да извървя още много пътНай-важното в моята работа е как да стигнеш до онези моменти, в които хората съкровено разговарят с теб. Онова, което казват хората в "Човешко", нито един журналист, нито един политик не ще ти го каже по същия начин. То прониква в сърцето ти. Защото ти чуваш думи, идващи от сърцата на хората. Това е тайната на филма ми. Да чуем хората, да ги обикнем, да споделяме с тях, да спечелим доверието им. И мисля, че не ги предадохме.- Смятам, че снимките на един филм и фотографията са едно и също нещо. Няма особена разлика. За мен това означава да уловиш мига. Понякога фотографията е по-силна в уловения миг. Усещаш го, съпреживяваш го, окачваш го на стената. Видеото е по-различно. Ала все пак е едно и също. Аз не правя кино-фикция. За мен документалното кино е продължение на моята работа.- Това е филм, състоящ се от 2000 интервюта. Тоест заснели сме 2000 различни филма. Разбрахме, че всички хора искат да бъдат обичани и да обичат. Всички се боят от едни и същи неща – от болестта, от старостта. Нуждаят се от грижа и образование. Това е един филм, който говори за теб и за мен, и за нас- Не, не. Темите са общи. Ако този филм говори за войната, то е, защото има война. И кара мен самия да си задам някои въпроси. Защо например моята страна – Франция – е третият производител на оръжие в света, а в същото време е страната на правата на човека. Как тогава да не се питам: защо има война? Защо има бежанци? Защо има толкова бедност? Защо няма щастие? Все въпроси за живота, които е редно да си задаваме по-често. Искам да призная, че много обичам този филм.- Нали сте гледали филма? Вие, а не аз трябва да намерите тези отговори. Дайте ги, ако обичате- Не, общи отговори наистина няма. Единственият общ отговор, който мога да дам – на климатичното затопляне, на бедността и войните – е само един и този отговор е любовта.


title: България е първа в Европейския съюз по ръст на нощувките

maintext:
Николина Ангелкова, министър на туризма
Фотограф: Надежда Чипева
Туристическата индустрия в България отбелязва 18% ръст на нощувките за първите 6 месеца на годината спрямо предходната по данни на Евростат. Това нарежда страната на първо място сред европейските държави по ръст в броя на нощувките, съобщи министърът на туризма Николина Ангелкова, цитирана от пресцентъра на ведомството ѝ.Реализираните нощувки на българи и на чужденци през първото полугодие са над 8 млн.Министърът посочва, че ръстът на туристите води и до повишаване на приходите в сектора. "За първите седем месеца на 2016 г. те са увеличени с близо половин милиард лева, или с 15% нагоре в сравнение със същия период на 2015 г.", казва Ангелкова. По думите й по данни на БНБ за първите седем месеца на годината общите приходи от международен туризъм в текущата сметка на платежния баланс възлизат на над 3.4 млрд. лв.Николина Ангелкова се ангажира, че ръководеното от нея министерство ще продължи сътрудничеството си с представителите на дипломатическите мисии като възможност за популяризиране на туристическия потенциал на страната. Тя даде пример с организирано от министерството посещение на представители на дипломатическия корпус в района на Странджа. "Веднага след тази визита, само за един ден, е имало над 150 посетители на едно от най-магнетичните места в региона – Марков камък, което е абсолютен рекорд", разказа Ангелкова.


description: Есенна версия на популярния коктейл от новия брой на "Бакхус".

title: Есенно дайкири

maintext:
[Бакхус]
Статията е част от новия брой на Бакхус, който може да бъде намерен в Inmedio, Relay, CASAVINO, Кауфланд, Билла, Пикадили, Фантастико, OMV. Повече информация вижте тук * 50 мл отлежал тъмен ром* 30 мл прясно изцеден сок от лайм* 15 мл домашно приготвен сироп от круши и ябълкиШейква се и се сервира. Преди наливане стените на чашите се обливат с бранка мента. Украсява се с дехидратирана круша и стрък мурсалски чай.: Изчистен и семпъл. Есенна интерпретация на дайкири с преобладаващ вкус на круша и мента. След края на работния ден с него можете да започнете вечерта си начисто.


title: Плевнелиев: Ще ми се да не падне правителството след президентските избори

maintext:
Фотограф: Юлия Лазарова
Президентът Росен Плевнелиев декларира, че не желае да прави трето служебно правителство. Той иска президентските избори да да не доведат до това правителството да падне."Ще ми се на президентските избори да се гледа като на избор на държавен глава, а не на преподреждане на партийните редици", каза той в интервю за Би Ти Ви в коментар на думите на премиера Бойко Борисов, че ако ГЕРБ не е първа политическа сила на първи тур на президентските избори, правителството ще подаде оставка. Плевнелиев подчерта, че изборите са президентски, а не парламентарни.той е спечелил не една битка и продължава да иска да печели", каза президентът и добави, че ако народът предпочете някой друг, е "морално и достойно" тази политическа формация да преосмисли позициите си. Плевнелиев заяви, че има коректни отношения с министър-председателя и че е изразил пред него своето несъгласие, че се вкарва елемент на нестабилност."България няма нужда от извънредна нестабилност. Ще ми се да гледам пълни мандати на правителства. Наистина не искам да правя трето правителство, наистина България няма нужда от нестабилност", подчерта държавният глава.По думите му е очевидно, че в коалицията има проблеми, но най-важното е те "да не се замитат под масата", а да се търсят устойчиви решения за тях. Държавният глава изрази надежда емоциите да останат настрани, да се даде път на разума и политиците да се научат, чеПлевнелиев припомни, че управляващата коалиция е имала ясно коалиционно споразумение и затова е приветствал нейното създаване. По думите му една коалиция би следва да се базира на политики и приоритети, а не на формула."Ще ми се да виждаме по-силно изразена коалиционна култура в България, което означава ясни коалиционни договори, ангажименти и да се стои зад тях. Искам да виждаме пълни мандати на правителства, които да изпълнят това, което са обещали", зави държавният глава. "Не отива на държавния глава да участва в каквито и да формули за съставяне на коалиции", добави той на въпроса Реформаторският блок или Патриотичният фронт е по-стабилният партньор на управляващата партия."На един държавен глава не му отива да бъде послушен. На него му отива да действа независимо и по съвест. Така действах и аз. Така ще продължавам да действам до края на мандата си", коментира Плевнелиев на въпрос дали е послушен и верен на партията, която го е издигнала. Той припомни, че с премиера Борисов са имали несъгласия по много въпроси, например изборния закон, на който е наложил вето. И това по думите му е критика към Борисов.На коментара на министър-председателя, че Плевнелиев "като ястреб" е влошил отношенията с Русия, Плевнелиев заяви: "Това, че аз съм първият държавен глава, демократично избран, който системно и категорично се противопостави на руския президент, в никакъв случайНе виждам нито едно доказателство, нито един симптом, който да ме накара да променя отношението си към това, което президентът на Русия направи. Правя голямата разлика, разбира се, между Кремъл и Русия".Попитан защо е наградил руския посланик Юрий Исаков с орден "Стара планина" президентът обясни, че прави разликата между руския президент и руския народ. По думите му наградата на руския посланик е преди всичко жест на българската държавност, която е добре да показва своята коректност. Държавният глава заяви, че му се е искало по същия начин да мисли и правителството на Орешарски, което е отказало да награди президента на Германия.Във връзка с критиките на президента Георги Първанов, който го нарече "слаб президент", Плевнелиев коментира: "Достойнството е труден за изкачване връх. Още по-трудно е да се задържиш на този връх, ако изобщо някога си бил на него. Аз няма да сляза на това ниво, което демонстрира Първанов". По думите му един президент трябва да направи библиотека, в която да се посочи обективно постигнатото от всеки от президентите, а "не да ги плюе", да направи Съвет на президентите, а "не да се кара с тях", да пази Конституцията, а не "да се опитва да я изнасили с идеи за трети мандат"Плевнелиев посочи, че Първанов е назначавал агенти на Държавна сигурност, а той - нито един. Проектът на Първанов "Белене" е бил непрозрачен, без договор и глътнал милиарди, а собственият му проект "Тракия" - с обществена поръчка, и "магистралата е там, далеч под бюджета". "Научил съм много от президентите Желев и Стоянов, ноСпоред президента не е грешка замяната на подкрепата на България на кандидатурата на генератлен секретар на ООН на Ирина Бокова с тази на Кристалина Георгиева. "Две български се представиха достойно на международната сцена. България стана част от една голяма игра. Българското правителство не носи никаква отговорност, че принципите да бъде жена и от Източна Европа бяха тотално погазени от Съвета за сигурност", каза той."Нацията има нужда от достоен президент, който да знае какво пише в Конституцията, но и да познава нейния дух. Там не пише, че той е баща или майка, но е зададена ясно посоката на една институция в държавата, която да работи равноотдалечено и независимо и да бъде стожер на демокрацията в България.". Така коментира Плевнелиев кандидата на ГЕРБ за президент Цецка Цачева. Помолен да коментира факта, че тя е била член на БКП, президентът посочи: "Обективният прочит на историята не е проблем", и добави, че е важното е, че Цачева говори открито за миналото си.


title: На кръстовище и след малко върху паяка

maintext:
Паркирал в нарушение на кръстовище, но след малко вече е паркиран върху паяка!
Тази снимка е публикувана като част от съвместен проект между "Дневник" и приложението "Гражданите" за намаляване на нарушенията по пътищата.
Фотограф: Гражданите


title: Кметът на Монтана: Футболният отбор не се издържа с черно тото

maintext:
"Монтана" има само една победа в седемте си мача в първенството
[LAP.bg]
Кметът на Монтана Златко Живков коментира случващото се с едноименния клуб и съмненията за участието му в черно тото.Градоначалникът напълно отрече слуховете и сподели какви са очакванията му след назначението на Атанас Джамбазки на мястото на Стевица Кузмановски начело на тима."Бюджетът ни не мога да кажа, че е много добър на фона на останалите. Да, по-добър е малко отколкото в други години, сега ще редуцираме с тези ходове. Неприятно е, че има мачове, които будят съмнение като този от "Славия". Но ние не сме отбор, който се издържа от тото. Ако бъде доказано, че има подобно нещо, мястото му няма да бъде изобщо в клуба, без значение дали е ръководител или футболист", заяви Живков."Една трета от отборите вече си смениха треньорите, ние не правим изключение. Бяхме доста търпеливи. От юни до октомври имаше доста време. Девет срещи заминаха - една победа, един хикс и седем загуби е най-злощастното ни тръгване в елита. Ще бъде даден (на Джамбазки) картбланш за работа. Надявам се да вземе отбора малко повече присърце, а не като други, които идват да си изкарат договорите, да си вземат парите и си отиват", каза още кметът на Монтана.


description: Основният акцент на компанията на автомобилното изложение в Париж бяха новите "Форту" и "Форфор", които могат да изминат до 160 км със зареждане за около 45 минути

title: "Мерцедес" пое твърдо в електрическа посока

maintext:
В компанията смятат, че в SUV сегмента електричеството също има голямо бъдеще
Фотограф: Георги Филипов
"Смарт" е електрическият пионер в новата посока на развитие на "Мерцедес-Бенц"
Фотограф: Георги Филипов
Електрическият "Смарт" ще се продава от следващата година
Фотограф: Георги Филипов
С представянето на "Дженерейшън EQ" в Париж "Мерцедес" показва вяра, че атрактивните и високо ефективни електрически автомобили скоро ще имат доминиращо присъствие по улиците.
"Новото поколение електрически автомобили ще бъде на специално разработена модулна архитектура, която може да се променя във всяко отношение и да се използва за всички модели. Тя може да се прилага за цялата гама и за под-моделите - SUV-та, седани и купета. Междуосието и широчината на следата могат да бъдат променяни", каза Томас Вебер, член на борда на директорите на "Даймлер", отговорен за развойната дейност на групата.
Концептуалният "Дженерейшън EQ" ще се появи през 2018 г. на пазара
Фотограф: Георги Филипов
При "Дженерейшън EQ" два електрически мотора на предната и задната ос произвеждат максимална мощност до 300 kW, в зависимост от конфигурацията. Пробегът достига 500 километра. При "Дженерейшън EQ" два електрически мотора на предната и задната ос произвеждат максимална мощност до 300 kW, в зависимост от конфигурацията. Пробегът достига 500 километра.
С концептуалния автомобил се лансира напълно нова стилистика в гамата на компанията. Бъдещите електрически модели с батерия ще имат своя собствена, отличителна "електро-естетика", смятат от "Мерцедес". Това включва нова форма на радиаторната решетка с ново оформление на светлините. Интериорът също ще се отличава с нов дизайн.
Изцяло нова е концепция за управление и визуализация в
"Дженерейшън EQ
", която разчита на сензорни повърхности, останали са единствено традиционни за
"Мерцедес"
бутони за управление на седалките. Кокпитът е изцяло насочен към водача, като фокусът е върху семплите тъч бутони.
"Смарт" предлага единственото електрическо кабрио
Фотограф: Георги Филипов
Пълен напред към електричеството! Това е основното послание на "Мерцедес-Бенц" на автомобилното изложение в Париж, където компанията представи новите си разработки за "Смарт" и изцяло новия си бранд за електрическа мобилност EQ.Брандът EQ ще обхваща всички аспекти на електрическата мобилност. Според германския производител новата марка ще предлага всеобхватна електромобилна екосистема от продукти, услуги, технологии и иновации. Спектърът обхваща от електрически автомобили до домашни зарядни станции и устройства за акумулиране на енергия.Представянето на новия бранд е съпътствано от появата на близкия до производство концептуален автомобил "Дженерейшън EQ", който отбеляза световната си премиера в Париж. Първият сериен EQ модел ще бъде лансиран в SUV сегмента, преди края на това десетилетие. Започва продуктова стратегия, която цели постепенно да разшири портфолиото на "Мерцедес" с електрически модели.Дотогава "Мерцедес" изцяло електризира градския си бранд "Смарт". Основният акцент на компанията в Париж бяха новите "Форту" и "Форфор", които могат да изминат до 160 км със зареждане за около 45 минути. "Това е напълно достатъчно за карането им градски условия, което е силата на "Смарт", заяви председателят на борда на компанията Дитер Цетше.Двата нови електрически модела, които получиха световната си премиера, ще бъдат пуснати в продажба в началото на 2017 г., като ще има и кабрио варианти. Това всъщност ще са и единствените електрически кабрио модели на пазара. Цената в Германия ще стартира от 21 940 евро.Захранваният от трифазен ток мотор, разположен под багажника, ще е способен да извади 80 к.с. при въртящ момент от 160 Nm. Това е достатъчно за ускорение от 11.5 секунди от 0 до 100 км/ч за "Форту" и 12.7 секунди за "Форфор". Максималната скорост ще е 130 км/ч.Литиево-йонната батерия ще може да бъде зареждана от 20 до 100 процента за 2.5 часа, а ако бъде използван токът от мрежата в домашни условия зареждането ще отнема шест часа. Догодина "Смарт" ще разполага с по-бързо зарядно, което ще позволява батерията да се зарежда за 45 минути с трифазен ток. Според Цетше при нужда със зареждане само за 12 минути ще могат да се изминат екстра 30 километра."Електрическото задвижване е бъдещето. Затова ние масивно инвестираме във флотилия с електрическо задвижване на батерия и в развитие на технологията на батериите – включително и в устройства за съхраняване на енергия за частни и индустриални потребители", каза Ола Калениус, член на борда на директорите на "Даймлер".Портфолиото на EQ ще обхваща всички бъдещи електрически автомобили с батерия както и съпътстващите продукти и услуги от компанията. А Дитер Цетше заяви, че до 2025 г. компанията има за цел да е лидер в премиум сегмента при електрическите автомобили.


description: Да отидете от Португалия до Азербайджан, например, е почти същото като да отидете до Ню Йорк. Това е европейски турнир, но нека да помислим върху това", заяви президентът на УЕФА Александър Чеферин.

title: Финалът в Шампионската лига може да се играе извън Европа

maintext:
Ню Йорк е възможен вариант за домакин на финала в най-силния европейски клубен турнир според президента на УЕФА Александър Чеферин
Финалът в Шампионската лига може да се играе и извън Европа. За подобна идея заговори президентът на УЕФА Александър Чеферин.Словенецът дори насочи погледите към Ню Йорк и заяви, че за привържениците от Европа не би било проблем да пътуват до американския град."Да отидете от Португалия до Азербайджан, например, е почти същото като да стигнете до Ню Йорк. Това е европейски турнир, но нека да помислим върху това", заяви Чеферин, който застана начело на УЕФА миналия месец Според него е нужно процесът по определянето на града домакин да бъде много ясен.Той обмисля и промяна на обичайния начален час на мачовете в Шампионската лига - 21.45 ч. българско време. "От финансова гледна точка не е идеален. Трябва да мислим и за другите пазари, но как точно да го направим, все още не съм сигурен. Китай има финансов интерес, докато САЩ няма финансов интерес, но там футболът се развива."До момента финалът в Шампионската лига никога не е бил извън Европа. От 2010 г. решителният мач се провежда в събота, за да има по-голяма гледаемост. Според Чеферин е възможно и полуфиналите да бъдат преместени за уикенда."Има някои идеи в тази насока. В Китай хората не спят, защото е събота и могат да гледат. Но има много проблеми, свързани с календара на вътрешните първенства, а те са много важни."


title: Андрей Гридин се класира трети на ултрамаратона в Турция

maintext:
Гридин записа страхотни резултати през сезона, а след месец ще се опита да пробяга 100 км. за по-малко от осем часа
[KrisoK Photography]
Андрей Гридин приключи по отличен начин състезателния си сезон и спечели третото място на ултрамаратона Salomon Cappadocia Ultra Trail, провеждащо се в Ургуп, Турция.Състезанието е от веригата Ultra-Trail World Tour "Future", която включва общо 12 състезания, които отговарят на строго определени критерии, сред които и задължителното условие във всяко да участват минимум 500 участника от поне 20 държави.Гридин направи силен сезон и постави рекорд в Гърция през юли, а преди месец спечели и първо място в Италия.Трасето в Турция бе с изключителна техническа трудност във втората част, след 60-тия километър. Българинът измина разстоянието от 114 км с 3340 метра положителна денивелация за 13:18:13 ч. и финишира на три минути от втория в класирането - германеца Флориан Фелк и на 1час и 05 мин от победителя - руснака Алексей Толстенко.Андрей Гридин е състезател на "Маратон Пловдив" и на 20 ноември ще опита да регистрира най-доброто време на България за 100 км, пробягани на 400 метрова лекоатлетическа писта в проекта си "100 под 8".


description: Със смъртта на Дарио Фо Италия загуби един от най-великите защитници на театъра, културата и гражданското ни общество, заяви италианският премиер Матео Ренци – самият редовно осмиван от драматурга.

title: Почина италианският драматург и Нобелов лауреат Дарио Фо

maintext:
Дарио Фо по време на карнавала във Венеция, 2009 г.
Италианският драматург, театрален режисьор и композитор, носител на Нобелова награда за литература Дарио Фо почина на 90-годишна възраст, съобщават световните агенции.Фо е известен с острата си политическа сатира в пиеси като "Случайната смърт на един анархист" (1970) или "Двуглава аномалия" (2003), в която Владимир Путин и Силвио Берлускони са с разменени мозъци.През 1997 г. той получава Нобелова награда за литература, но по всеобщо мнение отличието всъщност е за цялостното му творчество. В речта си след връчването на наградата Фо се обръща към Шведската академия, като отбелязва, че тя трябва да получи най-високото признание заради смелостта да присъди отличието на "един странстващ шут". "Трябва да се признае, че този път прекалихте: преди десетина години наградихте негър, после дадохте Нобела на евреин, а сега направо на странстващ шут! Ама какво става бе! Както казват неаполитанците, светът да не е пощурял... А после се чудим, че умни хора се държат като безумни", казва в типичния си стил Фо.Роден през март 1926 г. в Санджано, малко градче на брега на езерото Маджоре, Фо усвоява изкуството да разказва истории от дядо си - пътуващ търговец, и баща си – любител актьор, който работел в железниците. В края на Втората световна война той е мобилизиран на фронта, но бяга и прекарва последните месеци на войната укрит в таванска стая, отбелязва БиБиСи. В началото на 50-те години той заживява в Милано, където учи архитектура, преди да се насочи към писането и актьорската игра.Със смъртта на Дарио Фо Италия загуби един от най-великите защитници на театъра, културата и гражданското общество, заяви италианският премиер Матео Ренци – самият редовно осмиван от Фо.Агенция "Ройтерс" отбелязва, че Дарио Фо и неговата съпруга и муза – актрисата Франка Раме, завладяха сърцата и умовете на обикновените италианци с техните изпълнения на театралната сцена, в радиопиеси и телевизионни предавания, осмивайки политическите лидери чрез изкусни остри диалози.Извън театралната сцена друга страст на Дарио Фо бе рисуването.


description: Канадската поп звезда се показва в неочаквана светлина с голяма фотоизложба в София.

title: Фотогалерия: Портретите на Брайън Адамс

maintext:
1/10 снимки в галерията Час преди втория си концерт у нас снощи Брайън Адамс откри лично своя фотоизложба в столичната галерия Vivacom Art Hall. Канадската поп звезда се показва в неочаквана светлина с голяма експозиция на широкоформатни фотографии и доказва, че не е просто знаменитост, която снима приятелите си за удоволствие.
На снимката: фотопортрет. Куратори на изложбата са Анке Дигенхард и Мат Хъмфри, галерия Crossover.
Фотограф: Брайън Адамс [Crossover Gallery]


title: САЩ удариха с ракети радари в Йемен

maintext:
Американската армия атакува с крилати ракети три радара на брега на Йемен, които се контролират от местните шиити, подпомагани от Иран. Това е отговор на няколкото опита за нападения с ракети срещу боен кораб на САЩ в района, където минават едни от най-натоварените морски пътища в света.
Ударите са били разрешени от президента Барак Обама като първото пряко военно действие срещу обекти на йеменските хути, които воюват срещу подкрепяните от Саудитска арабия власти.
Пентагонът уточнява, че това не е намеса в конфликта, а само елиминиране на радари, използвани за изстрелването на три ракети срещу крайцера "Мейсън" от неделя насам.
"Тези удари на ограничена самозащита са извършени за защита на личния ни състав, нашите кораби и свободата ни на придвижване", каза говорителят Питър Кук във Вашингтон.
Атаките с ракети "Томахоук" са извършени около 4 часа сутринта местно време.
Ракетните атаки срещу "Мейсън", последната от които стана в сряда, се смятат за отговор на бомбардировка от страна на предвожданата от саудитците коалиция срещу погребение в столицата Сана, при което бяха убити поне 150 хути.
Майкъл Найтс, анализатор във вашингтонския Институт за близкоизточна политика, смята, че случващото се може би показва превръщането на хутите във воинстваща група от типа на шиитската "Хизбула" в Ливан.


description: Депутатите дебатират по отмяната на парламентарната ваканция.

title: Парламентът започна работа с безредици в залата, предизборна агитация и обиди

maintext:
От изказване на зам.-шефа на ГЕРБ Цветан Цветанов се разбра, че ще се върви към решение парламентът да е във ваканция само седмицата преди изборите.
Фотограф: Юлия Лазарова
След едноседмична ваканция за предизборната кампания депутатите се събраха на извънредно заседание днес, първа точка от дневния ред на което е отмяна на решението от миналата сряда да няма пленарни заседания на парламента до президентските избори. В пленарната зала в 12.00 часа се регистрираха 150 народни представители. Председателят на Народното събрание Цецка Цачева, която е кандидат на ГЕРБ за президент, не е в залата.Дебатът по отмяна на ваканцията обаче започна с безредици и подвиквания в пленарната зала и с предизборна агитация и обиди от парламентарната трибуна. Пръв взе думата зам.-шефът на парламентарната група на "БСП Лява България" Ангел Найденов, който обяви, че ГЕРБ е превърнала Народното събрание в "гумен печат от канцеларията на министър-председателя", който не бил идвал на парламентарен контрол от юли, макар че републиката е парламентарна. Социалистите настояват ваканцията да бъде отменена, а ГЕРБ твърди, че тя била необходима, тъй като опозицията използвала парламентарната трибуна за предизборна агитация.Зам.-шефът на ГЕРБ Цветан Цветанов заяви, че парламентарната му група не желае да участва в пленарни дебати, които се използват за предизборни цели. От думите му се разбра, че мнозинството ще предложи вариант, в който парламентът да бъде в предизборна ваканция само седмицата преди първия тур. Накрая Цветанов се обърна към БСП с думите: "Изборите предстоят на 6 ноември. Убеден съм, че от вашата парламентарна група или поне ваши общински съветници и кметове ще гласуват с номер 17, защото това е печелившото". Веднага му отвърна социалистът Жельо Бойчев, който обяви, че ГЕРБ прави политическа пропаганда в парламента.Малко по-късно реагира и депутатът от ДПС Четин Казак, който обяви, че в изказването на Цветанов е допуснато нарушение на Изборния кодекс, според който не се допуска агитация в държавни учреждения. Депутатът поиска зам.-шефа на ГЕРБ да бъде санкциониран с глоба от 300 до 1000 лева от компетентните органи. Изявлението на Казак бе прекъсвано от председателстващия парламента Димитър Главчев (ГЕРБ) и от викове в залата."Не очаквах да сте с толкова крехка психика и да се поддадете на агитация, но ще сезирам компетентните органи", отвърна Главчев на Казак. Думата поиска шефът на правната комисия в парламента Данаил Кирилов (ГЕРБ), който обясни, че Народното събрание е мястото за политически дебати на страната, а не - държавно учреждение. И попита защо ДПС се опитва да ограничи конституционните права на депутатите. В залата се чуха викове."Апелирам за ред в залата. Ако няма, ще направим почивка още сега", обяви Главчев. Думата взе Димитър Байрактаров от Патриотичния фронт, който обяви: "Един от представителите на ДПС тупа като горила по масата".В изказване в подкрепа на отмяна на ваканцията лидерът на ДПС Мустафа Карайдарайъ заяви, че естественото място на политическите дебати е в пленарната зала. "Народното събрание излъчва изпълнителната власт, както и осъществява контрол върху дейността й. Свидетели сме как изпълнителната власт и в частност премиерът дава указания за дейността на Народното събрание. А Конституцията мисля, че е ясна. Считаме, че естественият изход от тази криза са предсрочните парламентарни избори, които да произведат ценностно мнозинство в следващото Народно събрание, а не с рекет и задкулисни пазарлъци да се търси удължаване на тази власт", заяви Карадайъ.Депутатът от БСП Таско Ерменков обясни как премиерът Бойко Борисов идвал в парламента, за да набива канчетата на депутатите от ГЕРБ. Главчев му каза да не превръща в телевизионно шоу парламента с "канчета манчета". Депутатът от ГЕРБ Снежана Дукова пък се обяви за членоразделно говорене от парламентарната трибуна. Независимият Велизар Енчев и Магдалена Ташева от "Атака" превърнаха дебата в лична разправия кой какъв работодател има и кой е русофоб, кой - рублофил. Според Енчев "Атака" е новият златен пръст на сегашната коалиция.В крайна сметка ваканцията бе отменена със 177 гласа "за" и 10 "въздържал се". След това ГЕРБ предложи нова - една седмица преди президентските избори , която мнозинството одобри.


description: МОСВ ще предоставя безвъзмездно финансиране до 50 процента на общински проекти за минерални води.

title: Финансиране до 50% ще се отпуска за проекти за усвояване на минералната вода

maintext:
Фотограф: Здравко Йончев [www.zdravkoyonchev.com]
Общински проекти, свързани с експлоатацията на находищата на минерални води, ще бъдат финансирани с до 50% безвъзмездно по пилотна програма на Министерството на околната среда и водите (МОСВ). Това е съобщила министърът на околната среда и водите Ивелина Василева на дискусия "Прозрачност и ефективност на концесиите в България", цитирана от пресцентъра на ведомството.Националната схема за подпомагане на общините за ефективно използване на ресурсите от минерална вода е била разработена след анализ на трудностите, които местните власти срещат при експлоатацията на находищата на минерални води на тяхна територия. Тя ще се администрира от Националния доверителен екофонд.Предвижда се общините да бъдат подпомогнати в изграждането и поддръжката на разпределителна и довеждаща инфраструктура на тяхна територия. Ще се стимулира и ефективното използване на находищата за развитие на балнео- и СПА туризъм, спортни дейности, оранжерийно производство и отоплението на общински сгради с геотермална енергия."Искаме да дадем възможност на общините да стимулират местната икономика, да привлекат инвеститори, да развият специфични дейности с голям потенциал", обяснява министър Василева По думите й водите ни са изключително качествени, българските находища имат широко приложение - в бутилирането, лечението и профилактиката, отдиха и спорта, питейно-битовото водоснабдяване.102 са находищата на минерални води у нас, те са изключителна държавна собственост. Общият им утвърден ресурс е 3800 литра на секунда, а процентът на неговата усвояемост е 18 на сто. От 2011 г. с промени в Закона за водите е въведена възможността находища да бъдат предоставяни безвъзмездно на общините за срок от 25 години.Концесионните приходи от минерални извори за периода 2000 - 2015 г. са близо 31 млн. лева, като през годините постъпленията устойчиво нарастват. Съгласно Закона за водите 30 на сто от получените концесионни възнаграждения постъпват по сметки на общините, на чиято територия се намират обектите. Така за 2015 г. местните власти са получили над 1 млн. лева.


title: Парламентът премахна ДДС върху дарените храни

maintext:
Фотограф: Цветелина Белутова
Кога и къде:
01-02 ноември, 2016 г.
Гранд Хотел Пловдив
capital.bg/doingbusiness Първа годишна конференцията Doing Business in Bulgaria: Успехът на Пловдив и кои са новите региони с потенциал
Целта на събитието е да покаже на компании от различни сектори - производство, монтаж, иновации, ИТ - възможностите, които България предлага като инвестиционна дестинация.
Запазете си място на capital.bg/doingbusiness
Парламентът премахна ДДС върху дарени храни и хранителни стоки. Това стана с приети на второ четене промени в Закона за данък върху добавената стойност, които ще влязат в сила от 1 януари 2017 г., съобщи БТА.Общата стойност на безвъзмездно предоставените хранителни стоки към оператори на хранителна банка за текущата календарна година не трябва да надхвърля 0.5 на сто от общата стойност на извършените от съответната компания облагаеми доставки на хранителни стоки през предходната календарна година, гласят приетите текстове.Храните не трябва да са с изтекъл срок на годност.Информация за сроковете, в които могат да се даряват храните, се утвърждава от министъра на земеделието и храните, след съгласуване с министъра на финансите, по предложение на изпълнителния директор на Българската агенция по безопасност на храните (БАБХ).С приетите промени се въвеждат и допълнения в Закона за храните, с които се регламентират хранителното банкиране и разрешенията за оператор на хранителна банка.По разчети на Министерството на финансите от новото облекчение в бюджета ще постъпват със 7.8 млн. лв. по-малко. По данни на Българската хранителна банка пък всяка година се унищожават над 670 хил. тона храна, докато 21.2% от българите или 1.54 млн. души живеят в бедност.


title: Снимка на деня: Вулканът Колима в действие

maintext:
1/1 снимки в галерията Над 300 души са евакуирани в Мексико заради активност на вулкана Колима в западната част на страната, който избълва голям облак пепел и гъст черен пушек.
Колима е един от най-активните вулкани в Мексико.
Жертви и разрушения няма, но властите евакуираха жителите на всички населени пунктове в радиус от 12 км.
Вулканът се издига на около 3800 надморска височина. През последните 450 години той е изригвал над 40 пъти. Едно от най-мощните му изригвания е било на 6 юни 2005 г.


description: Според съда в обвинителния акт има съществени процесуални нарушения, които трябва да бъдат отстранени.

title: Прокуратурата отново допусна "съществени нарушения" по делото за мъртво дете край Пасарел

maintext:
Фотограф: Надежда Чипева
Софийският градски съд (СГС) е върнал на прокуратурата делото срещу руския гражданин Герман Костин за убийство на 5-годишния Никита Плотников, чието тяло беше намерено в куфар , захвърлен край софийското село Пасарел. Причината са отстраними съществени процесуални нарушения от досъдебното производство. Това е станало с определение на съдия Атанас Атанасов от 21 септември, което е влязло в сила след изтичане срока за обжалването му, съобщи пресцентърът на СГС.Костин е със статут на постоянно пребиваващ в България, а постоянният му адрес е в Северен Кипър, а повдигнатото му обвинение е за умишлено убийство на малолетен.Според съдия Атанасов в обвинителния акт има неяснота, както и противоречие между обстоятелствената част и диспозитива. Има разминаване и между предявеното на Костин обвинение и по-късно внесения в съда обвинителен акт, аргументира се още съдията.Руският гражданин е привлечен като обвиняем с прокурорско постановление от 12 май 2016 г. В него е посочено, че периодът на извършване на деянието, в което е обвинен, е от "13.00 часа на 8 февруари 2015 година до около 23.00 часа на 9 февруари 2015 година". На 25 юли 2016 г. прокуратурата внесе обвинителен акт срещу Костин. В него обаче е посочен друг период на извършване на деянието "от 8 февруари 2015 година дооколо 23.00 часа на 9 февруари 2015 година"."Тоест с обвинителния акт реално се повдига обвинение, каквото не е било предявено на обвиняемия в досъдебното производство и по което той не е имал възможност да се защитава. Това е така, тъй като посочения в обвинителния акт период на извършване на престъплението фактически започва от 00.00 часа на 8 февруари 2015 година, а не от 13.00 часа, както е било фиксирано в постановлението за привличане", посочва съдия Атанасов.Поради това Костин не е имал възможността в досъдебното производство да се защитава за обвинение в периода от 00.00 часа до 13.00 часа на 8 февруари 2015 година.Освен това в обвинителния акт има грешка в посочения номер на колата, която е използвал Костин. Веднъж е записан като "Фолксваген Поло" с регистрационен номер: СА 5016 ХС, а на друго място с номер: СА 5061 ХС.Повече за случая четете тук


title: Ивелин Попов: Аз съм длъжникът

maintext:
Капитанът пропусна по едно чисто положение в двете полувремена
[LAP.bg]
Капитанът на националния отбор по футбол Ивелин Попов заяви, че е длъжник за мача с Швеция. Той пропусна двете чисти положения, които съставът създаде.
България отстъпи с 0:3 при гостуването си и е на четвъртото място в квалификационната си група по пътя към световното в Русия през 2018 г.
"Аз съм длъжникът на отбора - ако вкарам за 1:1, мачът става различен. Изпуснах, подведох ги. Образцова контраатака, моя грешка - обърнах глезена, аз съм виновен.
", каза Попов.
Според него ако срещу Франция отборът е играл 20-25 минути така, както е искал селекционерът Петър Хубчев, то срещу Швеция са били повече.
"Със сигурност има негативни настроения и в нас самите, има доста тежки резултати. И на нас ни е неприятно. Ние вървим с наведени глави. И ние си го говорим да направим някой положителен резултат, да вдигнем главите, да дойдат и хората. Бяхме на косъм, но не се получи", заяви той.
По думите му е необходимо още по-голямо себераздаване. "И ни трябват няколко позитивни резултата. Докато не ги постигнем, ще е минорно настроението", добави Попов.
Имах още едно положение, не влезе, нямах късмет


title: Илиан Илиев подаде оставка, Крушарски планира кардинални промени

maintext:
[LAP.bg]
Треньорът на "Локомотив" (Пловдив) Илиан Илиев подаде оставка. Специалистът заяви след загубата с 1:2 от "Локомотив" (Горна Оряховица) , че повече няма да води отбора.За пловдивчани това е нова грешна стъпка. В предния кръг те паднаха с 2:3 от "Пирин" у дома, но тогава Илиев се скара с ръководството и защити футболистите си."След тези два мача вече не знам каква е целта. Не сте далеч от истината за примиреността. Просто не виждам смисъл да продължавам. Много тежко преживявам загубите, а още повече такива две поражения. Щом се представяме по този начин, значи аз нещо съм сбъркал", каза Илиев."Можеш да загубиш, но не по този начин. Имахме голям страх и респект от съперника, с цялото ми уважение към "Локомотив" (Горна Оряховица). С 30 минути игра обаче няма как да се получи."Илиев обясни, че в последните дни е имало среща със собственика Христо Крушарски и напрежението е спаднало. "Единствено трябваше да вземем този мач. Просто аз защитих футболистите, но за съжаление не видях обратната връзка от тяхна страна. Очаквах по-различен отговор. Не всички обаче показаха това, което могат."Привърженици на "Локомотив" изразиха разочарованието си от слабата игра и лошите резултати. Крушарски заяви пред тях, че ако трябва, в отбора ще играят юноши, но той няма да търпи бездушието да продължава."Ще има кардинални промени, ако трябва аз ще водя утре тренировката на тима", заяви бизнесменът.Оставката на Илиев е втората за кръга в Първа лига, след като преди ден Александър Димитров се раздели с "Берое"


title: На тротоар и кръстовище

maintext:
Познайте как слезе от тротоара - влезе на заден в кръстовището!
Тази снимка е публикувана като част от съвместен проект между "Дневник" и приложението "Гражданите" за намаляване на нарушенията по пътищата.
Фотограф: Гражданите


description: Биографичната драма за първата дама на САЩ Жаклин Кенеди Онасис може и да донесе втори "Оскар" на Натали Портман, гласят ранните слухове и предсказания в Холивуд

title: Видео: Натали Портман като Жаклин Кенеди в първия трейлър на "Джаки"

maintext:
[Protozoa Pictures]
"Джаки" - биографичната драма за първата дама на САЩ Жаклин Кенеди Онасис може и да донесе втори "Оскар" на Натали Портман, гласят ранните слухове и предсказания в Холивуд.Актрисата играе съпругата на Джей Еф Кей в дните и месеците след убийството на президента в Далас, както показва и първия кратък трейлър, публикуван вчера. "Джаки" вече взе наградата на журито в Торонто. Премиерата в САЩ е насрочена за втори декември.Режисьор е чилиеца Пабло Ларайн - номиниран за "Златен глобус" 2016 с филма си The Club и за чуждоезичния "Оскар" през 2012 г. с политическата драма No за референдума срещу Аугусто Пиночет в Чили.Освен Портман в "Джаки" ще участват Питър Сарсгаард, Грета Геруиг и Джон Хърт.


title: Още 200 съдии и прокурори са арестувани в Турция

maintext:
Тази статия е част от темата "Опит за преврат в Турция"
Турската полиция претърси в петък Касационния съд и други съдилища със заповеди за задържане на 189 съдии и прокурори, съобщиха държавните медии.
Главният прокурор на Анкара е поискал арестуването на членове на правораздавателните органи и на правосъдното министерство, включително членове на Апелативния съд на Турция и на Държавния съвет, както в страната се нарича Върховният административен съд.
Мнозина от тях са подозирани, че са използвали специално приложение за мобилни устройства, чрез което разговаряли организаторите на метежа от 15 юли.
Според Анадолската агенция става дума за ByLock за криптирани съобщения, а разузнаването е започнало да декодира разговори и послания в приложението, изпращани от май 2015 г. до неуспешния опит за преврат.
През седмицата продължи отстраняването на служители – 2400 учители бяха премахнати от работа с решение от четвъртък на министерството на образованието. Същия ден министерството на отбраната обяви, че са отстранени 109 съдии от военните съдилища.


title: След месеци спад външната търговия се съживява през август

maintext:
Вносът от трети страни през август нараства с 14.3%.
Фотограф: Анелия Николова
След месеци спад на износа и на вноса през август външната търговия на България се съживява, сочат данните на Националния статистически институт за осеммесечието на 2016 г.
Според статистическите данни между
През
Вносът за осемте месеца на годината намалява с 3.9% до 32.6 млрд. лв., но само през август статистиците отчитат увеличение с 16.4 на сто до 4.4 млрд. лв. Така се прекъсва тенденцията на свиване на вноса, която НСИ отчита осем поредни месеца.
Търговията с трети страни
Свива се и търговията със страните извън ЕС. И зносът за трети страни за осемте месеца е с 13.8% по-слаб, отколкото година по-рано и възлиза на 9.5 млрд. лв. Намалението на вноса е с 12.5% до 10.9 млрд. лв. Само през август тенденцията е обратната - износът нараства с 0.9%, а вносът - с 14.3%.
Търговията с ЕС
Данните за търговията със страните от ЕС, които са до края на юли, сочат, че износът нараства с 4.3% до 17.5 млрд. лв., а вносът намалява с 1.0% до близо 19 млрд. лв. През юли 2016 г. износът за ЕС се увеличава със 7.2%, а вносът намалява с 4.3%.
януари и август от България са изнесени стоки общо на стойност 29.691 млрд. лв. и спрямо същия период на 2015 г. износът намалява с 2%.август 2016 г. общият износ възлиза на 3 907.1 млн. лв., или с 6.1% повече в сравнение със същия месец на предходната година. Това е първият месец на нарастване на износа след пет последователни месеца спад.


title: Производителки на петрол обсъждат глобално ограничение на продукцията

maintext:
Фотограф: Essam Al Sudani
Организацията на страните - износителки на петрол (ОПЕК), ще преговаря днес с производители, които не са членове на организацията, опитвайки да постигне глобално споразумение за ограничаване на продукцията за поне шест месеца, пише агенция "Ройтерс". Миналия месец в Алжир ОПЕК се споразумя да намали квотите за производството на петрол, така че продукцията да падне до около 33 млн. барела от сегашните 33.6 млн. барела на ден."Не мога да кажа, че много държави извън ОПЕК искат да се присъединят. Не говорим за подкрепа, говорим за принос", коментира саудитският енергиен министър Халиф ал Фаит по време на Световния енергиен форум, който се провежда в момента в Истанбул.Днес някои от представителите на ОПЕК и държави извън нея, сред които Русия, Азербайджан и може би Мексико, ще проведат кръгла маса по време на форума.Според генералния секретар на ОПЕК Мохамед Баркиндо, дори да има сделка, тя ще влезе в сила след шест месеца. Освен това прилагането ѝ ще бъде затруднено от световните запаси, които са в размер на около 3 млрд. барела, както и от опитите на Либия и Нигерия да повишат производството си.Третият най-голям член на организацията Иран заяви, че няма да ореже добива , преди да стигне 4 млн. барела на ден, тоест нивото, на което беше преди налагането на международни санкции през 2012 г. Те бяха вдигнати през януари.Руският енергиен министър Александър Новак коментира, че Русия, която е най-големият производител на света, ще задържи досегашното си ниво – 11.1 млн. барела дневно. В понеделник Владимир Путин каза, че Москва е готова да се присъедини към предложените лимити, но шефът на "Роснефт" Игор Сечин заяви, че компанията му няма да намали производството си


description: Националната асоциация на работещите в спешна медицинска помощ настоява Министерството на здравеопазването да осигури юридическата й защита.

title: Нападателят на лекаря от Пазарджик я съди за обида


description: Селекцията на "Световните снимки на деня" днес е на дежурния фоторепортер Георги Кожухаров.

title: Фотогалерия: Световните снимки на деня - 24 октомври 2016 г.

maintext: 1/16 снимки в галерията Черният ягуар в зоологическата градина на Честър се готви за посрещането на Хелоуин.


description: Свръхличната амбиция на премиера Борисов да контролира всичко в държавата и вманиачаването на Цветанов в партийната машина на ГЕРБ се превръща в заплаха за сигурността и интересите на страната", заяви лидерът на ДСБ.

title: Радан Кънев: Явно Борисов очаква от президента да не използва правомощията си

maintext:
Радан Кънев
Фотограф: Надежда Чипева
"Явно това, което Борисов очаква от президента, е да не използва правомощията си, т.е. да не бъде това, което Конституцията иска от него", заяви лидерът на ДСБ Радан Кънев пред БНР. Той заяви, че "кандидатът на ГЕРБ е точно такъв, какъвто се очакваше", наричайки Цачева класически "войник на партията". Призова да му бъде припомнен един случай, в който тя, като председател на Народното събрание е изразила мнение, различно от това на премиера. "Тя никога, по никакъв начин през 10-годишната си политическа кариера от създаването на ГЕРБ досега не е заемала отчетливи реформаторски позиции, ясна външнополитическа ориентация", посочи Кънев.Според лидера на ДСБ е изключително важно държавният глава да бъде независим човек. По думите му президентската институция не е слаба, а "българският президент е толкова силен, колкото пожелае да бъде"."Тази тенденция да се подчинява всичко на една партия и един лидер, да се изтъква независимостта като недостатък показва един предноазиатски модел на мислене, който се налага в българската политика", смята той."Ясно се вижда, че свръхличната амбиция на един човек – говоря за премиера Борисов, да контролира всичко в държавата и вманиачаването на неговия заместник г-н Цветанов в партийната машина на ГЕРБ се превръща в заплаха за сигурността и интересите на страната", заяви лидерът на ДСБ.Той посочи, че пред страната има много важни въпроси като позициите за АЕЦ "Белене", Крим, съдебната реформа, правото на президента да налага вето и да иска конституционни промени. Кънев припомни, че кандидатът на Реформаторския блок за президент Трайчо Трайков е бил министър на енергетиката в първия кабинет "Борисов" и е бил уволнен, защото се е противопоставил на "Росатом" и на "Лукойл" и е казал "не" и за изграждането на 7-и блок на АЕЦ "Козлодуй" от американски инвеститор. "Не може да бъде обвинен в зависимост по която и да било външнополитическа линия, напротив – това е човек, който, с риск за собствената си кариера, е отстоявал много ясно българската независимост", заяви той.


description: Миналата година компанията обяви, че временно спира работата си на българския пазар след решение на съда.

title: Uber изтегля екипа си от България

maintext:
Кога и къде:
01-02 ноември, 2016 г.
Гранд Хотел Пловдив
capital.bg/doingbusiness Първа годишна конференцията Doing Business in Bulgaria: Успехът на Пловдив и кои са новите региони с потенциал
Целта на събитието е да покаже на компании от различни сектори - производство, монтаж, иновации, ИТ - възможностите, които България предлага като инвестиционна дестинация.
Запазете си място на capital.bg/doingbusiness
Компанията за споделени пътувания Uber изтегля от България екипа си, който подкрепяше и съветваше шофьорите в страната, съобщава в. "Сега".В четвъртък (20 октомври) платформата е изпратила съобщения до всички шофьори в България "да не посещават местните офиси".От компанията са посочили, че работят новите дигитални услуги като Uber да бъдат вкарани в българското законодателство.Компанията за споделени пътувания навлезе в България през 2014 г. Миналата година обаче Върховният административен съд спря дейността ѝ, като потвърди решение на Комисията за защита на конкуренцията , че Uber предлага идентична с таксиметровата услуга, но заобикаля данъчното законодателство и така създава неконкурентна среда на пазара. Малко по-късно компанията обяви, че временно спира услугите си за българския пазар "Сега" посочва, че към този момент компанията имаше около 40 хил. потребители само в столицата.


title: Даниел Митов разговаря с Борис Джонсън за правата на българите на Острова

maintext:
Даниел Митов (вдясно) се срещна с британския си колега Борис Джонсън по време на работна визита в Лондон.
[МВнР]
За България е от основно значение е да се гарантират правата на българските граждани, които живеят и работят във Великобритания. Това е заявил българският външен министър Даниел Митов на днешна среща в Лондон с британския си колега Борис Джонсън, съобщи пресцентърът на българското министерство.
Митов е във Великобритания на работно посещение.
Статутът на българите ще е основна част от дебата за бъдещите отношения Великобритания - ЕС след референдума, каза Митов.
британското правителство е поело ангажимент да участва в засиленото присъствие на НАТО по Югоизточния фланг в контекста на решенията от Срещата на върха на НАТО във Варшава, засягащи сигурността на източноевропейските страни-членки.
Той е изразил надежда Великобритания да остане стратегически партньор в Европа и важен съюзник в рамките на НАТО и е припомнил, чеДвамата са обсъдили и задълбочаването на сътрудничество в справянето с миграционните потоци и борбата с тероризма и очакванията на България за солидарен подход за изграждането на капацитет за максимален контрол на границата и ефективна борба с нелегалната миграция и трафика на хора.Сред обсъдените теми е бил и конфликтът в Сирия и хуманитарната криза в Алепо.


title: Бюджетът за образование през 2017 г. ще е най-големият за последните 10 г., обяви Кунева

maintext:
Фотограф: Юлия Лазарова
Министърът на образованието Меглена Кунева обяви, че правителството е на път да изпълни текст от коалиционното споразумение и да определи образованието като приоритет за него. Коментарът й е по повод решението на среща при премиера , в която тя не участва, да се вдигнат учителските заплати от догодина."Радвам се, че правителството обективира една оценка, която имахме, още когато сключвахме коалиционното споразумение – приоритет да бъде образованието", коментира Кунева, цитирана от агенция "Фокус".Тя подчертава, че нуждата от повишаване на парите за учителите е мотивирана от страна на министерството "достатъчно отдавна", за да може да направи видими реформаторските усилия на министерството и да убеди Министерски съвет, премиера, финансовия министър, че това са много важни и много необходими средства за българското образование и наука."Това са средства, които ще ни дадат възможност да влезем в XXI век", посочи министър Кунева. По думите ѝ това е най-голямото увеличение на бюджета за образование през последните 10 години."Аз се радвам, че като министър мога да го кажа днес. Системата на образованието и науката винаги се е отблагодарявала за инвестициите. Отблагодарявала се е с течение на годините – ден след ден, година с година", заключава Кунева.Според нея това е инвестиция, която дава най-голямата добавена стойност, която човек може да си представи."Това е отговорът на икономиката, здравеопазването, сигурността и дори демографията. Няма въпрос, на който отговорът да не е образование", заяви още образователният министър.


title: Акция "Зима" започва от утре с масови проверки на Пътна полиция

maintext:
Фотограф: Цветелина Белутова
Пътна полиция започва масови контролни проверки в цялата страна от утре в рамките на акция "Зима". При нея се проверява подготовката на автомобилите за движение в зимни условия. На първо място КАТ ще проверява състоянието на гумите, светлините, чистачките, включително системата за измиване на прозорците.В първите 10 дни от кампанията -на Съюза на българските автомобилисти в страната, както и в сервизите на "Мото-Пфое", съобщава СБА. По системата "Отворени врати" в рамките на обявеното работно време ще се предоставя безплатна проверка на фаровете и състоянието на гумите на автомобила. Шофьорите ще могат да получат и безплатни технически консултации.Акция "Зима" се провежда в партньорство на КАТ, Съюза на българските автомобилисти (СБА), БЧК, "Мото-Пфое", Европейски потребителски център България и др.Кампанията има за цел също така да изгради по-висока култура на шофиране у българските граждани. Концентрацията на шофьорите е много важен фактор, отбелязват от СБА. Поради това ще бъдат засилени контролните проверки от екипи на КАТ в цялата страна. Те също ще дават насоки и съвети на водачите за по-безопасно и сигурно шофиране през зимата.Ще се проверяват изправността на фаровете, чистачките, устройствата за почистване на стъкла, гумите и пр. Униформените ще налагат глоби без никакъв гратисен период за шофьорите.По време на брифинг директорът на Областната дирекция на МВР във Видин Янко Янколов заяви, цитиран от агенция "Фокус", че акцията ще се проведе до 30 ноември. По думите му кампанията се провежда заради повишаването на риска от пътнотранспортни произшествия през есенно-зимния сезон. "През зимата се увеличават и инцидентите с пешеходци, аварирането на пътя също нараства. По време на акцията ще се обръща внимание на изправността на автомобилите", каза Янколов.Той допълни, че през зимата авариите с моторни превозни средства нарастват с около 30%.От 1 до 10 ноември ще се провежда кампанията "Безопасно пътно превозно средство през зимата" с основна насоченост към коли, велосипеди и превозни средства с животинска тяга.Вторият етап на акцията "Пешеходци и водачи за толерантност на пътя" е от 11 до 20 ноември и е насочена към пешеходците и поведението на водачите спрямо тях.и ще се проведе в периода 21 - 30 ноември. Този етап е насочен към шофьорите на коли, техническата изправност на автомобилите и поведението спрямо пешеходците."В рамките на всяка кампания ще бъде обявен и по един ден без жертви на пътя", коментира Янколов. Той уточни, че такива дни ще бъдат 2 ноември – ден без велосипедисти - жертви на пътя, 16 ноември – ден без пешеходци - жертви на пътя, и 30 ноември – ден без водачи и пътници – жертви на пътя.


description: Крейг Брийн и Стефан Льофебвър ще се присъединят към Крис Мийк.

title: "Ситроен" обяви пилотите за завръщането във WRC

maintext:
Крис Мийк вече знае съотборниците си в "Ситроен" за новия сезон
Мийк ще има пълна програма от ралита догодина, докато Брийн и Льофебвър ще се сменят във втората кола, докато третата С3 не бъде готова. Това най-вероятно ще се случи за рали "Португалия".
Четвъртата кола ще се кара по специална програма от шейх Халид ал Касими.
"Работим по това от няколко седмици, но най-накрая получихме потвърждение по време на рали "Корсика" миналия уикенд", заяви Брийн.
"Честно казано, когато видях това парче хартия, не спрях да го гледам. Не знам как заспах в събота, когато го разбрах. Това е всичко, за което съм мечтал", добави 26-годишният ирландец.
Шефът на отбора Ив Матон призна, че е имало редица опции за състава през следващия сезон. В крайна сметка са останали доволни от отдадеността и поведението на Брийн и французина Льофебвър.
"С избора на два млади екипажа мисля, че няма как да бъдем обвинени в избора на лесен подход. Но това оригинално решение много подхожда на настроенията в "Ситроен". Вярваме в потенциала им. Разполагат с естествен талант, мотивация и работна етика", заяви той.
Договорът на Мийк за три години със "Ситроен" беше договорен в края на миналата година, а контрактите на Брийн и Льофебвър са до края на 2018 г.
В същото време "Хюндай" потвърди, че няма да прави промени в пилотите след преподписването с Тиери Нювил. Белгиецът се е договорил да остане за четвърта година с i20 WRC.
Нювил преговаряше с "Тойота" и "Ситроен", преди да подпише за две години с корейския отбор. За отбора ще карат още Дани Сордо и Хейдън Падон.
"Доволен съм, че удължих договора си с "Хюндай моторспорт" за още две години. Въпреки че имах алтернативни възможности, най-логичното беше да запазя страхотния момент в настоящия ми отбор. Следващият сезон ще е нова ера за шампионата с променените правила", заяви той.
Известните досега екипажи
"Фолксваген": Себастиен Ожие, Андреас Микелсен, Яри-Мати Латвала
"Хюндай": Тиери Нювил, Хейдън Падон, Дани Сордо
"Ситроен": Крис Мийк, Крейг Брийн, Стефан Льофебвър
"М-спорт": Ерик Камийи
"Тойота": Юхо Ханинен*, Есапека Лапи*
*Предстои да бъдат потвърдени
Крейг Брийн и Стефан Льофебвър ще се присъединят към Крис Мийк при завръщането на "Ситроен" в Световния рали шампионат (WRC) догодина.Двамата са част от програмата за развитието на колата през тази година и получиха шанс да продължат и с участие в първенството.


description: "Исках да вдигнем летвата, не бях сигурен какво друго ще се извади. И сега, като гледам, се радвам, че приех да участвам в президентската надпревара". Трайчо Трайков, кандидат за президент на Реформаторския блок

title: Цитат на деня: В президентската надпревара съм, за да вдигна летвата

maintext:
Трайчо Трайков
Фотограф: Анелия Николова
"Исках да вдигнем летвата, не бях сигурен какво друго ще се извади. И сега, като гледам, се радвам, че приех да участвам в президентската надпревара".Това заяви кандидатът за президент на Реформаторския блок Трайчо Трайков пред Нова телевизия в отговор на въпрос защо си причинява битката за "Дондуков" 2. Той обяви, че питал жена си и тя била съгласна за издигането му."Аз искам да вярвам, че хората, които искат да бъдат свободни и искат да се борят за това, ще гласуват за нас", заяви Трайков.


description: Русия иска 23490 щатски долара за 13 500 страници от така наречените "трофейни архиви", които Съветската армия е изнесла в СССР по време на Втората световна война.

title: Русия иска $ 23 490 за да започне преговори за заграбените български архиви

maintext:
Михаил Груев
Фотограф: Велко Ангелов
Повече от 10 години българската държава се опитва да си върне архивите или поне да се сдобие с техни копия.
Русия иска 23 490 щатски долара за 13 500 страници от така наречените "трофейни архиви", които Съветската армия е изнесла в СССР по време на Втората световна война. Архивите са заграбени от Москва през периода 1944-1945 г."Руснаците се държат, като при преговорите за газа. Те казват "ние сме ви ги снимали, но цената е 1,74 долара на страница и то на ксерокопие, а не на дигитално копие. Платете ги за да продължим да търсим", каза пред "Дневник" председателят на Държавна агенция "Архиви" доцент Михаил Груев . Той е отказал страната ни да плати тази цена, която той определя като абсурдна.България няма опис от който да е ясно, какво те са отнесли със себе си. "Руската страна казва, дайте ни опис за да видим дали тези документи ги има при нас. Това е станало още през 2008 г.", разказа Груев. Според него става въпрос за документи по финансовите репарации към съседните на България страни след Ньойския договор. Той е подписан от министър-председателя Александър Стамболийски на 27 ноември 1919 г. в кметството на парижкото предградие Ньой сюр Сен след Първата световна война.


title: Изкуството да вкараш "най-грозния" гол във футбола (видео)

maintext:
I've no words to describe this goal Papiss Cisse scored today. Straight out of FIFA HAHAHAHAHAHA. pic.twitter.com/FmjTM6fyPg
— Liam (@LiamJM10TV) October 22, 2016
За красивите голове във футбола се изискват точност, усет, технически умения... Но какво е нужно, за да вкараш "най-грозния гол"?За такъв много запалянковци посочиха гола на Папис Сисе в китайското първенство. Сенегалският нападател се разписа за "Шандон" срещу "Шанхай".За съжаление на Сисе, освен че не беше красив, голът не беше и стойностен, тъй като отборът му загуби с 1:4. Бившият футболист на "Нюкасъл" вече има пет попадения в 11 срещи.


description: "Припомних си ученическите години, когато свирех на тромпет в оркестъра на английската гимназия", написа кандидат-президентът след изпълнението.

title: Видео: Трайчо Трайков показа музикални умения на сцена с "Акага"

maintext:
[Фейсбук на Трайчо Трайков]
Кандидатът на Реформаторския блок за президент Трайчо Трайков изненада с музикални умения. Той свири на една сцена с "Акага" по време на кампанията му в Пловдив, като за кратко акомпанира на формацията с тромпет."Припомних си ученическите години, когато свирех на тромпет в оркестъра на английската гимназия. Да излезеш на една сцена с "Акага" е страхотно преживяване", написа Трайков в профила си във Фейсбук, където публикува и няколко снимки от събитието.Лидерът на ДСБ Радан Кънев пък разпространи видео от изпълнението. Постът му бе придружен с кратък коментар: "Когато па-, когато па-, когато падне БКП...".


description: Испанският гранд се наложи с 3:1 над "Легия" (Варшава) у дома, докато жълто-черните стигнаха до успех с 2:0 като гост на "Спортинг".

title: "Реал" и "Борусия" записаха нови победи в Шампионската лига

maintext:
Испанският гранд продължава битката за първото място с жълто-черните
Резултати от мачовете днес:
Група Е
"Байер" (Леверкузен) - "Тотнъм" 0:0
ЦСКА (Москва) - "Монако" 1:1
Група F
"Реал" (Мадрид) - "Легия" (Варшава) 5:1
"Спортинг" - "Борусия" (Дортмунд) 1:2
Група G
"Лестър" - "Копенхаген" 1:0
"Брюж" - "Порто" 1:2
Група H
"Лион" - "Ювентус" 0:1
"Динамо" (Загреб) - "Севиля" 0:1
"Реал" (Мадрид) и "Борусия" (Дортмунд) записаха нови победи в битката за първото място в група F на Шампионската лига.Испанският гранд се наложи с 5:1 над "Легия" (Варшава) у дома, докато жълто-черните стигнаха до успех с 2:1 като гост на "Спортинг".Така двата тима имат по седем точки в актива си, но головата разлика на германците продължава да е по-добра. Лисабонският тим има три точки, докато поляците все още не са спечелили точка, но пък днес вкараха първото си попадение в тазгодишното издание на турнира.Срещата на "Сантяго Бернабеу" започна изключително динамично и още в 12-ата минута гостите можеха да поведат, но хубав изстрел на Вадис Оджиджа-Офое срещна левия страничен пост. Белите отговориха светкавично и четири минути по-късно Гарет Бейл се разписа. Уелският национал вкара с шут от пред наказателното поле в долния ляв ъгъл.В 20-ата минута резултатът бе удвоен, след като Марсело стреля към вратата, но топката рикошира в крака на Томаш Йодловиц и влетя в мрежата, а попадението бе записано от официалните лица като автогол на поляка.Две минути по-късно "Легия" се върна в мача, след като получи правото да изпълни дузпа след нарушение на Данило в наказателното поле. Зад топката застана Мирослав Радович и той не сбърка.Резултатът се запази до 37-ата минута, когато дебютантът за "Реал" в Шампионската лига Марко Асенсио вкара трети гол за своя тим след асистенция на Кристиано Роналдо. Интригата приключи напълно в 68-ата минута, когато Алваро Мората изведе Лукас, който отигра моментално и стреля неспасяемо към вратата на поляците.В заключителните минути Роналдо направи втората си аситенция в двубоя, като този път точен бе Мората, който оформи крайния резултат.Мачът на "Борусия" в Лисабон започна по най-добрия начин за германците и още в деветата минута Пиер-Емерик Обамеянг откри резултата след хубав самостоятелен пробив. След това изстрел на нападателя бе избит с последни сили от Руи Патрисио, а след това той пропусна още веднъж от сходна ситуация.Германците все пак стигнаха до комфортна преднина две минути преди края на първата част. Юлиан Вайгел вкара с прекрасен шут от границата на наказателното поле за 2:0. След почивката играчите на Томас Тухел намалиха оборотите и това можеше да им изиграе лоша шега.В 67-ата минута домакините намалиха, след като Уилиам Карвальо асистира перфектно към Бруно Сезар, който от непосредствена близост засече топката в опразнената врата. "Борусия" реагира и малко по-късно Кристиан Пулишич стреля опасно, но ударът му срещна напречната греда. До края на мача "Спортинг" се опита да открадне точката, но така и не се стигна до това.


description: Младата певица Дивна вдигна летвата в българската поп музика с динамичния си хит "И ти не можеш да ме спреш" през 2012 г., а по-преди бе известна като малкото момиче с големия глас, спечелило риалити предаването "Пей с мен" през 2008 г.

title: Дивна: Искам да остана в България

maintext:
Фотограф: Велко Ангелов
Тя може да е само на 19, но има зад гърба си 15-годишна кариера в музиката. Младата певица Дивна Станчева вдигна летвата в българската поп музика с динамичния си хит "И ти не можеш да ме спреш" през 2012 г., а по-преди бе известна като малкото момиче с големия глас, спечелило риалити предаването "Пей с мен" през 2008 г.С нея ена "Дневник", която може да гледате утре (18 октомври).Дивна пее и печели конкурси от 4-годишна и е завършила музикално училище с профил "Пиано". От пробива си през 2012 г. вече има 10 сингъла, които се движат все повече в R&B посока. За себе си казва, че този стил е нейната сила, но нейната страст - хип-хоп. Рокът пък не е "нейната музика", но го уважава - "особено легендарните рок групи от миналия век".След десет години би искала да се види на сцената с някоя голяма група като "Колдплей", но е реалист. ЗаА 2016 г. е голяма година за нея, защото й предстои за пръв път да се премести в София от родния си град Русе, който много, много обича.В разговора с "Дневник" Дивна признава, че иска да остане в България.


title: "Рома" стъпи на криво и изостана на четири точки от "Ювентус"

maintext:
"Вълците" не успяха да пробият защитата на домакините
Фотограф: Архив
"Рома" не успя да победи намиращия се в зоната на изпадащите тим на "Емполи" като гост и така изостана на четири точки от върха в класирането на Серия А."Вълците" завършиха 0:0 в двубоя от 11-ия кръг и така прекъснаха серията си от четири поредни победи.Играчите на Лучано Спалети събраха 23 точки, докато шампионът и лидер в подреждането "Ювентус" има 27. "Милан" е трети с 22, след като днес постигна домакински успех с 1:0 над "Пескара" с гол на Джакомо Бонавентура.Днешният мач започна с мощен натиск на столичани и още във втората минута вратарят на "Емполи" Лукаш Скорупски трябваше да се намесва решително след изстрел с глава на Един Джеко. В следващата атака на "вълците" Мохамед Салах се озова на добра позиция и стреля мощно от средна дистанция, но Скорупски отново се намеси великолепно.Единствената по-добра възможност за домакините през първата част бе в 40-ата минута, когато Мануел Паскуал изпълни отлично пряк свободен удар, но топката мина на сантеметри от страничния стълб.По-голямата част от второто полувреме мина без опасности пред двете врати, но в края двата тима се активизираха и можеха да отбележат. В 80-ата минута Масимо Макароне пропусна за домакините от страхотна позиция, след като не успя да уцели вратата. Минута преди края на редовното време Паскуал стреля великолепно от границата на наказателното поле и топката летеше право под напречната греда, но Войчех Шчесни демонстрира страхотен рефлекс и изби в корнер.В продължението Маруан ел Шарауи два пъти можеше да донесе победата на "Рома", но Скорупски го отчая с силните си намеси.